  Ижкарысь М. Т. Калашников нимо техникая университетлэн пресс-службаез Анжелика Тихонова корреспондент Ижкарысь М. Т. Калашников нимо техникая кун университетысь, озьы ик дышшетсконнилэн Сарапулысь ёзэтысьтыз 16 студентъёс Быдӟым Атыкай ожын Вормонлы 77 ар тырмонлы сӥзем Капчи атлетикая ХVII калыккуспо бызьылонэ пыриськозы. Соос Ижкар — Нижний Новгород — Гагарин — Минск — Брест — Мытищи — Нижний Новгород — Ижкар маршрутэз ортчозы, ивортӥз университетлэн пресс-службаез. Студентъёс 2-тӥ куартолэзе 8 час 30 минутэ университетлэн «Интеграл» дворецез дорысен вырӟозы. Нижний Новгородэ вуэмзы бере, соос борды карысь Р. Е. Алексеев нимо техникая кун университетысь эшшо 16 студентъёс итӥськозы. 5-7 куартолэзе бызьылонэ пыриськисьёс Белоруссиысь вунонтэм ожгар интыосы вуылозы но Вормон нуналлы сӥзем ужрадъёсы но митингъёсы пыриськозы. Ижкарысь студентъёс Белоруссиысь техникая йӧскалык университетысь но Брестысь техникая кун университетысь эшъёссылы кедрлэсь сизьым мерттосъёссэ кузьмалозы. Нош 6-7 куартолэзе Белоруссиысь вузъёс доры, Ижкарысь техникая кун университетлы 70 ар тырмонлы сӥзьыса, Михаил Калашниковлэн яратоно писпуосыныз аллея мерттозы. 9-тӥ куартолэзе дышетскисьёс Москва улосвылысь Мытищиын Михаил Калашниковлэн шайгуэз вылэ сяськаос понозы. Нош ӝытазе Нижний Новгородын Волга шур дурын Вормон нуналлы сӥзем салютэз учкозы. ВАТСАН Вормон нуналлы бызьылон сям Ижкарысь механикая институтын (али Ижкарысь техникая кун университет) 1970-тӥ аръёсы кылдӥз. Соку студентъёс СССР-ысь герой каръёсы бызьылӥзы. 2003-тӥ арын ужрад нырысьсэ калыккуспо инлыкен ортчиз: егитъёс Белоруссиысь техникая йӧскалык университетэн огазе кариськизы. Та дыре студентъёс арлы быдэ вошъяськыса бызьыло: Ижкарысь Минскозь но Минскысь Ижкарозь. Пӧртэм аръёсы бызьылӥсьёс пӧлы Волгоградысь техникая кун университетысь, Чувашиысь дышетӥсьёсты дасянъя И. Я. Яковлев нимо кун университетысь, Севастопольысь техникая кун университетысь но Казаньысь техникая кун университетысь студентъёс но дышетӥсьёс пыриськылӥзы. Ужрадлэз кутскем дырысен отчы 500-лэсь ятыр адями пыриськиз ни, соос оглом 27 сюрс иськемлэсь трос ортчизы.   Тегъёс: Мерлык студентъёс Удмуртия Ижкар Белоруссия ВормонНунал капчиатлетика  